Danas Rapšys

Danas Rapšys (g. 1995 m. gegužės 21 d. Panevėžyje) – Lietuvos plaukikas, 2017 m. Europos čempionas 200 m distancijoje laisvuoju stiliumi trumpajame baseine, nacionalinis rekordininkas.

Biografija 
2012 m. Europos jaunimo čempionate pelnė bronzos medalį 200 m plaukimo nugara rungtyje. Po metų tame pačiame nuotolyje sportininkas tapo Europos jaunimo čempionu bei pelnė sidabro medalį 100 m plaukimo nugara rungtyje. 2013 m. pasaulio čempionate pateko į 200 m plaukimo nugara pusfinalį. Tais pačiais metais vykusiame pasaulio jaunimo čempionate pelnė sidabrą vyrų 100 m plaukimo nugara rungtyje bei sidabrą mišrioje 4x100 m kombinuotoje estafetėje kartu su Lietuvos rinktine (Rūta Meilutytė, Povilas Strazdas, Eva Gliožerytė).

2015 m. pasaulio čempionate individualiuose plaukimo nugara rungtyse užėmė 28-ą (100 m) ir 19-ą (200 m) vietas. Vyrų 4x100 m kombinuotoje estafetėje kartu su Giedriu Titeniu, Tadu Duškinu ir Mindaugu Sadausku pagerino Lietuvos rekordą – 3:35.30 ir užėmę 12-ą vietą pateko į 2016 m. vasaros olimpines žaidynes.

2016 m. Europos čempionate pelnė bronzos medalį vyrų 200 m plaukimo nugara rungtyje. Rio de Žaneire vykusios olimpinės žaidynės buvo pirmosios sportininko karjeroje. Nei vienoje iš individualių rungčių sportininkui nepavyko patekti į pusfinalį (100 m nugara – 24 vieta, 200 m nugara – 21 vieta). Vyrų kombinuotoje estafetėje kartu su Lietuvos nacionaline rinktine užėmė 14-ą vietą.

2017 m. pasaulio čempionate Rapšys beveik visuose asmeniniuose startuose gerino Lietuvos rekordus iš viso pagerindamas 4 nacionalinius rekordus. Vyrų 200 m plaukimo laisvuoju stiliumi atrankoje sportininkas buvo 10-as (1:46.93) ir nors pusfinalyje sportininkas plaukė greičiau (1:46.56) į finalą patekt nepavyko. Vyrų 200 m plaukimo nugara rungties atrankoje Rapšys buvo trečias (1:56.67), o pusfinalyje aštuntas (1:56.11) užsitikrindamas savo pirmąjį pasaulio čempionato finalą sportinėje karjeroje. Finale sportininkas distanciją nuplaukė lėčiausiai per visus savo plaukimus (1:56.96) ir galutinėje įskaitoje liko 8-as.

2017 m. vasaros Universiadoje pelnė auksą 200 m laisvo stiliaus ir 200 m nugara plaukimo rungtyse bei bronzą 100 m nugara plaukimo finale.

2017 m. Europos trumpojo baseino čempionate Kopenhagoje tapo Europos čempionu 200 m laisvuoju stiliumi rungtyje, pagerinęs Lietuvos rekordą (1:40,85). Taip pat iškovojo bronzos medalį ir pagerino Lietuvos rekordą 200 m plaukimo nugara distancijoje (1 min. 49,06).

2018 m. pasaulio trumpo baseino plaukimo čempionate pelnė auksą 400 m plaukime laisvuoju stiliumi ir sidabrą 200 m plaukime laisvuoju stiliumi.

2019 m. kovo 2 d. Lietuvos žiemos plaukimo čempionate įvykdė 200 m plaukimo laisvuoju stiliumi olimpinį kvalifikacinį normatyvą ir tapo pirmuoju lietuviu patekusiu į 2020 m. vasaros olimpines žaidynes.

Rekordai

Lietuvos rekordai 
 200 m laisvu stiliumi (olimpinis baseinas): nuo 1:49.50 iki 1:44.38
 200 m nugara (olimpinis baseinas): nuo 1:58.98 iki 1:56.11

Šaltiniai 

Lietuvos plaukikai
Lietuvos olimpiečiai